|  |  |
| --- | --- |
| Projekt: | Lepšie verejné politiky pre marginalizované rómske komunity |
| Organizácia: | Človek v ohrození, n. o. |
| Operačný program: | Efektívna verejná správa |
| Kód žiadosti o NFP: | NFP314011L915 |
| Názov aktivity: | Hlavná aktivita č. 2, Skvalitňovanie aktívnych politík trhu práce pre MRK |
| Názov výstupu: | Návrh na legislatívnu zmenu za účelom zefektívnenia verejnej správy |
| Názov legislatívneho návrhu: | Nárok na pomoc v hmotnej núdzi pre členov domácnosti dlhodobo nezamestnaného, ktorý sa zamestnal na čiastočný úväzok |
| Subjekt, ktorému sa návrh opatrenia predkladá: | Ministerstvo práce, sociálnych vecí a rodiny Slovenskej republiky |

**Na základe čoho navrhujeme legislatívnu zmenu**

V rámci plánovaných aktivít projektu, ktoré spočívali vo:

* vytvorení platformy mimovládnych organizácii pôsobiacich v oblasti sociálneho začlenenia MRK
* vytvorení multisektorového partnerstva subjektov pôsobiacich v oblasti sociálneho začlenenia MRK (a pravidelných stretnutiach týchto partnerstiev a platforiem)
* právnej analýzy - Nárok na pomoc v hmotnej núdzi s ohľadom na aktívnu participáciu osôb na zabezpečovaní ich základných životných potrieb

a v neposlednom rade na základe našej dlhoročnej skúsenosti v práci s marginalizovanými rómskymi komunitami, navrhujeme zmenu ohľadom nároku na pomoc v hmotnej núdzi pre osoby, ktoré žijú v domácnosti s osobami, ktoré sa zamestnali na čiastočný úväzok v Zákone č. 417/2013 Z.z. o pomoci v hmotnej núdzi a o zmene a doplnení niektorých zákonov.

**Podnet na legislatívnu zmenu**

Prvé stretnutia platformy mimovládnych organizácií zo dňa 4. júla 2019 ktoré sa konalo v Bratislave v rámci projektu, prinieslo aj podnet tu uvádzanú legislatívnu zmenu. Podnet bol zaznamenaný nasledovne:

Zabezpečiť, aby osoby z MRK/chudoby mohli začať pracovať aj na čiastočný úväzok bez toho, aby to znamenalo, že osoby, s ktorými táto osoba žije v jednej domácnosti, prídu o dávku v hmotnej núdzi.

Pokiaľ sa má zlepšiť situácia klientov žijúcich v MRK, je nevyhnutné pomôcť im s nájdením zamestnania. Je potrebné si však uvedomiť, že sa jedná o osoby, ktoré nikdy nepracovali, prípadne sú už dlhodobo nezamestnané a nemajú pracovné návyky. Pre tieto osoby je veľmi náročné nastúpiť hneď do práce na plný úväzok. Je pre ne jednoduchšie, keď môžu najskôr začať pracovať na skrátený úväzok. Aj takýto úväzok však znamená, že všetky ďalšie osoby, ktoré žijú s danou osobou v spoločnej domácnosti (v MRK sa môže jednať aj o viacero rodín), prídu zo zákona o dávku v hmotnej núdzi. Polovičný, alebo iný čiastočný úväzok však nevykryje stratu dávok v hmotnej núdzi ostatných členov domácnosti. Z tohto dôvodu klienti z MRK niekedy nemajú reálnu možnosť si vybrať, na aký typ úväzku nastúpia, sú tlačení do toho, aby nastúpili len na plný úväzok, čo v konečnom dôsledku spôsobuje prekážku v ich zamestnávaní, pretože to môže znamenať, že sa nezamestnajú vôbec.

Poznámka: Osoby z MRK prípadne môžu byť ochotné zamestnať rôzne občianske združenia, (napr. organizácia Človek v ohrození, Cesta von, ETP), ktoré by radi dali svojim klientom príležitosť zamestnať sa. Občianske združenia sú však financované prostredníctvom projektov, netvoria zisk a preto je pre tieto organizácie ľahšie zamestnať osobu na čiastočný úväzok, ako na plný úväzok.

**Analýza vypracovaná na základe podnetu**

Po prijatí podnetu na platforme mimovládnych organizácií sme v spolupráci s expertným dobrovoľníkom prostredníctvom Nadácie Pontis. Právna analýza Nárok na pomoc v hmotnej núdzi s ohľadom na aktívnu participáciu osôb na zabezpečovaní ich základných životných potrieb je prílohou tohto návrhu\_Úvaha de lege ferenda k primeranosti právneho účinku vzniku pracovného pomeru na kratší čas člena domácnosti posudzovanej pri nároku na dávku v hmotnej núdzi.

**Základné odporúčania analýzy zneli**:

Prijímateľovi sa navrhuje, aby s *Radou pre podporu najmenej rozvinutých regiónov* začal rokovanie o návrhu zmeny právnej úpravy

* § 10 Zákona o pomoci v hmotnej núdzi buď v rozsahu doplnenia odkazu na osobitný zákon v odseku 3, ktorého predmetom by bola úprava rozšírenia negatívneho vymedzenia zníženia dávky o právnu skutočnosť vzniku pracovného pomeru na kratší pracovný čas obyvateľa najmenej rozvinutého okresu a s tým spojené rokovanie so zástupcami najmenej rozvinutých okresov za účelom návrhu žiadosti o regionálny príspevok podľa § 8 Zákona o podpore najmenej rozvinutých okresov na podporu zamestnanosti obyvateľov, ktorí sú poberateľmi dávok v hmotnej núdzi alebo právnej úpravy
* § 4 Zákona o pomoci v hmotnej núdzi v rozsahu rozšírenia negatívneho vymedzenia príjmu na účely tohto zákona doplnením o pracovný pomer na kratší pracovný čas.

Návrh na legislatívnu zmenu vypracovávame k druhému bodu návrhu de lege ferenda analýzy, ktorý považujeme za vhodnejší z hľadiska lepšieho zachytenia osôb, ktorým sa má daným legislatívnym návrhom pomôcť – neviaže sa len na najmenej rozvinuté regióny, ktoré zachytávajú veľké množstvo osôb z MRK, nie však všetky – napríklad v Prešovskom okrese sa nachádzajú lokality s MRK (Petrovany/Kojatice), alebo v Malackom okrese (Plavecký Štvrtok) žijúce v generačnej chudobe, a v ktorých sa tiež nachádzajú osoby, ktorých sa uvedený problém môže rovnako týkať.

(Návrh)

ZÁKON

z.........2020,

ktorým sa mení a dopĺňa zákon č. 417/2013 Z. z. o pomoci v hmotnej núdzi a o zmene a doplnení niektorých zákonov

Národná rada Slovenskej republiky sa uzniesla na tomto zákone:

**Čl. I**

Zákon č. 417/2013 Z. z. o pomoci v hmotnej núdzi a o zmene a doplnení niektorých zákonov sa mení a dopĺňa takto:

1. V § 4 ods. 3, sa dopĺňa písmenom y), ktoré znie:

Príjem do výšky dvojnásobku životného minima ustanovené osobitným predpisom[***3)***](https://www.slov-lex.sk/pravne-predpisy/SK/ZZ/2013/417/20200101#poznamky.poznamka-3) zo závislej činnosti [***12)***](https://www.slov-lex.sk/pravne-predpisy/SK/ZZ/2013/417/20200101#poznamky.poznamka-12)na čiastočný pracovný úväzok, pokiaľ sa jedná o dlhodobo nezamestnaného občana [***44)***](https://www.slov-lex.sk/pravne-predpisy/SK/ZZ/2013/417/20200101#poznamky.poznamka-44).

**Čl. II**

Tento zákon nadobúda účinnosť 1. januára 2020.

**D Ô V O D O V Á  S P R Á V A**

**A. Všeobecná časť**

Hlavným cieľom zmeny zákona je umožniť osobám, ktoré boli dlhodobo nezamestnané, uplatniť sa na trhu práce najskôr zamestnaním sa na čiastočný úväzok a zvykli si tak na pracovný proces bez toho, aby členovia ich domácnosti prišli o nárok na dávky v hmotnej núdzi. Osoby, ktoré pracujú na čiastočný úväzok majú lepšie následné uplatnenie na trhu práce.

**B. Osobitná časť**

**K Čl. I**

**K bodu 1**

**Príjem do výšky dvojnásobku výšky životného minima** bol určený tak, že pokiaľ by bola určená suma len do výšky napr. polovice minimálnej mzdy, bolo by možné zákonné ustanovenie aplikovať len na prípady zamestnania sa na pre takúto výšku príjmu. Minimálna mzda pre rok 2020 predstavuje 580 €, polovica z tejto sumy predstavuje 290 €. Zároveň je možné, že sa osoby, zamestnajú aj na väčší ako polovičný úväzok a ich príjem by tak bol vyšší. Z tohto dôvodu sa javila ako vhodná maximálna suma vo výške 420,40 €, čo predstavuje dvojnásobok životného minima. Životné minimum aktuálne predstavuje sumu **210,20 €**mesačne, ak ide o **jednu plnoletú fyzickú osobu**. Jeho dvojnásobok je 420,40 € pre jednu plnoletú fyzickú osobu.

**Pojem dlhodobo nezamestnaný občan** je definovaný v zákone č. 5/2004 Z. z. o službách zamestnanosti a o zmene a doplnení niektorých zákonov, v ustanovení § 8, ods. 1 písm. c) nasledovne: *Znevýhodnený uchádzač o zamestnanie na účely tohto zákona je uchádzač o zamestnanie, ktorý je občan vedený v evidencii uchádzačov o zamestnanie najmenej 12 po sebe nasledujúcich mesiacov.*

**Príjmami zo závislej činnosti** sú bez ohľadu na ich právny dôvod pravidelné, nepravidelné alebo jednorazové príjmy, ktoré sa vyplácajú, poukazujú alebo pripisujú k dobru, alebo spočívajú v inej forme plnenia zamestnancovi od zamestnávateľa alebo v súvislosti s výkonom závislej činnosti (§ 5 ods. 2 zákona č. 595/2003 Z. z. o dani z príjmov v znení neskorších predpisov).

Poznámky pod čiarou sa zhodujú s platným a účinným zákonným znením:

3) § 2 zákona č. 601/2003 Z. z. o životnom minime a o zmene a doplnení niektorých zákonov v znení neskorších predpisov.

12) § 5 zákona č. 595/2003 Z. z. o dani z príjmov v znení neskorších predpisov.

44) § 8 ods. 1 písm. c) zákona č. 5/2004 Z. z. v znení neskorších predpisov.

Príloha: Právna analýza - Nárok na pomoc v hmotnej núdzi s ohľadom na aktívnu participáciu osôb na zabezpečovaní ich základných životných potrieb

V Bratislave, dňa 31.3.2020

Návrh spracovala: JUDr. Martina Stašíková

Koordinátorka finančnej gramotnosti

Tento projekt je podporený z Európskeho sociálneho fondu z Operačného programu Efektívna verejná správa.